แนวโน้มตลาดหุ้นไทยสัปดาห์หน้าแกว่งตัวผันผวน
คาดแนวโน้มตลาดหุ้นไทยสัปดาห์หน้าแกว่งตัวผันผวน  คาดดัชนีจะมีแนวรับที่ 1,124 และ 1,110 จุด ขณะที่แนวต้านคาดว่าจะอยู่ที่ 1,156 และ 1,170 จุด
23 มิ.ย. 2555

คาดแนวโน้มตลาดหุ้นไทยสัปดาห์หน้าแกว่งตัวผันผวน  คาดดัชนีจะมีแนวรับที่ 1,124 และ 1,110 จุด ขณะที่แนวต้านคาดว่าจะอยู่ที่ 1,156 และ 1,170 จุด
บริษัทหลักทรัพย์กสิกรไทยและบริษัทศูนย์วิจัยกสิกรไทย สรุปภาวะตลาดทุนรอบสัปดาห์(18-22มิ.ย.)ที่ผ่านมา ดัชนี SET ปรับลดลง ผิดหวังเฟดไม่ออกมาตรการ QE3 และข้อมูลภาคการผลิตทั่วโลกที่ชะลอลง          โดยดัชนีปิดที่ระดับ 1,152.91 จุด ลดลง 1.10% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 27.86% จากสัปดาห์ก่อน มาอยู่ที่ 22,956.01 ล้านบาท โดยนักลงทุนรายย่อยและบัญชีบริษัทหลักทรัพย์ซื้อสุทธิ ขณะที่ นักลงทุนต่างชาติและนักลงทุนสถาบันนักขายสุทธิ ส่วนตลาดหลักทรัพย์ MAI ปิดที่ 288.99 จุด เพิ่มขึ้น 1.89% จากสัปดาห์ก่อน
ตลาดหุ้นไทยปรับลดลงในวันจันทร์ จากแรงขายทำกำไรที่หักล้างผลบวกจากผลของการเลือกตั้งกรีซ ก่อนที่ดัชนีจะปรับขึ้นช่วงกลางสัปดาห์ จากความคาดหวังต่อมาตรการกระตุ้นเศรษฐกิจของเฟด อย่างไรก็ดี ดัชนีปรับลดลงในช่วงท้ายสัปดาห์ หลังเฟดไม่ได้ออกมาตรการกระตุ้นเศรษฐกิจเพิ่มเติม รวมถึงข้อมูลภาคการผลิตในสหรัฐฯ และจีน บ่งชี้ถึงการขยายตัวที่ชะลอตัวลง
สำหรับแนวโน้มสัปดาห์ระหว่างวันที่ 25-29 มิ.ย. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่าดัชนีอาจยังคงแกว่งผันผวน โดยต้องติดตามการประชุมสุดยอดผู้นำยุโรป (28-29 มิ.ย.) และการยื่นแผนปฏิรูปโดยรัฐบาลใหม่กรีซต่อทางการยุโรปภายในสิ้นเดือนนี้ สำหรับตัวเลขเศรษฐกิจสหรัฐฯ ที่สำคัญ ได้แก่ เครื่องชี้ที่อยู่อาศัย ความเชื่อมั่นผู้บริโภค ยอดสั่งซื้อสินค้าคงทน และจีดีพีไตรมาส 1/2555 (รอบสุดท้าย) ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,124 และ 1,110 จุด ขณะที่แนวต้านคาดว่าจะอยู่ที่ 1,156 และ 1,170 จุด ตามลำดับ